PTG ดีดบวก 3% หลังร่วงยาว 4วันติด โบรกฯเชียร์ “ซื้อ” ชี้ยอดขายไตรมาส 4/61 พุ่งรับไฮซีซั่น
PTG ดีดบวก 3% หลังร่วงยาว 4 วันติด โบรกฯเชียร์ "ซื้อ" ชี้ยอดขายไตรมาส 4/61 พุ่งรับไฮซีซั่น เคาะเป้า 14 บ. โดยล่าสุด ณ เวลา 11.38 น. อยู่ที่ระดับ 13 บาท บวก 0.40 บาท หรือ 3.17% สูงสุดที่ระดับ 13.10 บาท ต่ำสุดที่ระดับ 12.70 บาท ด้วยมูลค่าการซื้อขาย 374.90 ล้านบาท
26 ก.ย. 2561

ผู้สื่อข่าวรายงานว่า ราคาหุ้น บริษัท พีทีจี เอ็นเนอยี จำกัด (มหาชน) หรือ PTG ณ เวลา 11.38 น. อยู่ที่ระดับ 13 บาท บวก 0.40 บาท หรือ 3.17% สูงสุดที่ระดับ 13.10 บาท ต่ำสุดที่ระดับ 12.70 บาท ด้วยมูลค่าการซื้อขาย 374.90 ล้านบาท

โดยราคาหุ้น PTG ปรับตัวขึ้นแรง หลังจากที่ก่อนหน้านี้ปรับตัวลดลงมาต่อเนื่อง 4 วันติด นับตั้งแต่ราคาหุ้นปิดที่ระดับ 13 บาท เมื่อวันที่ 19 ก.ย. 61
ด้านนักวิเคราะห์ บล.ทิสโก้ จำกัด (มหาชน) ระบุในบทวิเคราะห์ว่า สำหรับแนวโน้มการดำเนินงานในไตรมาส 3-4/2561 มองว่าผลประกอบการของ PTG น่าจะอ่อนตัวทั้งจากในช่วงไตรมาสก่อน และจากช่วงเดียวกันของปีก่อน เนื่องจากปัจจัยด้านฤดูกาล ซึ่งจะส่งผลให้ปริมาณขายลดลงจากไตรมาสก่อน
รวมถึงข้อมูล EPPO ค่าการตลาดสำหรับธุรกิจน้ำมันในเดือนกันยายนที่ปรับตัวลงมาอยู่ที่ 1.42 บาทต่อลิตรสำหรับน้ำมันดีเซล ลงจาก 1.7-1.80 บาทต่อลิตร ในเดือนกรกฎาคม-สิงหาคม เทียบกับระดับ 1.87 บาทต่อลิตรในไตรมาส 3/2560 เนื่องจากราคาน้ำมันดีเซลที่ปรับขึ้นมาใกล้ 30 บาทต่อลิตรทำให้การปรับราคาน้ำมันล่าช้าออกไป
สำหรับไตรมาส 4/2561 คาดปริมาณขายจะมีแนวโน้มที่ดีขึ้นจากการเข้าสู่เป็นช่วงฤดูกาลเดินทาง รวมถึงคาดเห็นผลจากการขยายธุรกิจ non-oil ทั้ง Palm Complex ที่จะเริ่มขาย biodiesel ได้ในไตรมาส 4, ธุรกิจร้านกาแฟที่คาดขาดทุนน้อยลงและถึงจุดคุ้มทุนในปีหน้า
โดยมองว่าราคาหุ้นที่ปรับตัวลงมาสะท้อนแนวโน้มผลประกอบการที่อ่อนตัวไปแล้ว ดังนั้นจึงยังคงแนะนำ “ซื้อ” ราคาเป้าหมาย 14 บาท ปัจจัยเสี่ยง ได้แก่ 1) ค่าการตลาดที่อ่อนตัวกว่าที่เราคาดไว้ 2) ปริมาณขายน้ำมันที่ต่ำกว่าคาด และความล่าช้าของธุรกิจ non-oil